又次韻
作者：王質
朝代：宋

paragraphs: 眼前事事皆可書，秋葉滿江烟滿湖。
霜風細織紅錦幄，露菊洗出黄金膚。
山南山北躡飛徑，步步藤梢牽客裾。
褰裳飛下蒹葭浦，紛紛鷗鳥來相娛。
漁火深明隔橋浦，炊烟出沒臨溪廬。
溪山洗斷鴛鴦夢，犀篦不憶錢塘蘇。
百年日月走雙轂，萬古興亡同一吁。
角鷹肯戀繡鞲穩，野馬不受金羈拘。
功名貴富兩安用，烏有先生并子虛。
不圖操筆賦清廟，但思擊壤賡康衢。
何時再踏故山麓，芭蕉長大榿栽粗。
夜疇娟娟濕翻露，春林聒聒聽提壺。
魚肥不用去熊掌，酒濁正是勝醍醐。
一區春雨熟瓜芋，半溪秋水繁菰蒲。
侯門亦復憐稚子，下狀不敢勞長鬚。
吾生一飽足已矣，豈復過意求膏腴。